**''Службени гласник Републике Србије''**

**број 81/17 од 31. августа 2017. године**

**3150**

На основу члана 33. ст. 2. и 3. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 74/12 – УС и 44/14), а у вези са чланом 1. став 2. Протокола о разумевању између Владе Републике Србије и HBIS Group Co., Ltd, НР Кина, 05 број 337-6632/2017-1 од 17. јула 2017. године,

Влада доноси

**ОДЛУКУ**

**о образовању Радне групе за имплементацију пројекта кинеско-српског парка пријатељства у Смедереву**

1. Образује се Радна група за имплементацију пројекта кинеско-српског парка пријатељства у Смедереву (у даљем тексту: Радна група) у вези са Протоколом о разумевању између Владе Републике Србије и HBIS Group Co., Ltd, НР Кина, 05 број 337-6632/2017-1 од 17. јула 2017. године.

2. Задатак Радне групе је разматрање најсложенијих питања у области имплементације пројекта кинеско-српског пријатељства у Смедереву, преговарање у погледу сарадње и анализе имплементације овог пројекта као и координација рада свих надлежних органа, институција и других субјеката у циљу пуне и благовремене имплементације оперативних питања.

3. У Радну групу именују се:

– за председника:

Драган Стевановић, државни секретар у Министарству привреде;

– за заменика председника:

Драган Угрчић, вршилац дужности помоћника министра привреде;

– за чланове:

1) Милан Ристић, вршилац дужности директора Управе за слободне зоне,

2) Радош Газдић, вршилац дужности директора Развојне агенције Србије,

3) Ксенија Миленковић, вршилац дужности помоћника министра за европске интеграције,

4) Јасна Аврамовић, градоначелник Смедерева,

5) Вељко Ковачевић, вршилац дужности помоћника министра грађевинарства, саобраћаја и инфраструктуре,

6) Борис Милошевић, KPMG д.о.о. Београд.

4. За секретара Радне групе одређује се Ненад Миливојевић, Министарство привреде.

5. Радна група је дужна да задатке из тачке 2. ове одлуке обавља континуирано и да о свом раду месечно подноси извештај Влади.

6. Радна група може ангажовати стручњаке из различитих области, тражити податке, документа и извештаје, који су од значаја за извршење задатака из тачке 2. ове одлуке од органа државне управе, јавних предузећа и других организација и привредних друштава.

7. Чланови Радне групе, као ни стручњаци ангажовани од стране Радне групе, немају право на накнаду за рад у Радној групи.

8. Стручне и административно-техничке послове за потребе Радне групе обавља Министарство привреде.

9. Ова одлука ступа на снагу наредног дана од дана објављивања у „Службеном гласнику Републике Србије”.

05 број 02-8417/2017

У Београду, 31. августа 2017. године

**Влада**

Председник,

**Ана Брнабић,** с.р.